Vorobelová, Slavěna, poslankyňa NR SR (2022-12-01):
Občianske združenie a iniciatíva, ktorá sa venuje tejto problematike, teda prezverovaniu detí po rozchode alebo rozvode, sa na mňa obrátila, pretože si myslia alebo domnievajú sa, že schválením tejto novely zákona o rodine stratia poslednú nádej na to, aby videli svoje dieťa. Možno mnohí neviete, ale na Slovensku existuje dosť početná skupina ľudí, teda rodičov, či už sú to matky, alebo otcovia, ktorí sa nevedia dostať k svojmu biologickému dieťaťu. Prečítam stanovisko, s ktorým ma oslovili. Je žiaduce pre maloleté súdené deti a ich biologických rodičov, aby analogicky ako v § 54 ods. 1 zákona o rodine boli pridané k navrhovanému novému ods. 3 v § 45 na začiatku tieto dve vety. Tieto dve vety tu už zazneli od pána Patáka, ktorý adresoval mail poslancom do schránok. Osobná starostlivosť jedného z rodičov má prednosť pred náhradnou osobnou starostlivosťou. Pred nariadením náhradnej osobnej starostlivosti je súd povinný vždy skúmať, či maloleté dieťa nemožno zveriť do osobnej starostlivosti otca alebo do osobnej starostlivosti matky. Novela zákona o rodine zrejme spôsobí zvýšenie počtu vymazávaných rodičov zo života ich detí aj ich príbuzných, pretože deti vychovávané v tzv. patchworkových rodinách po vyskytnutí sa nepriaznivej životnej situácie, napr. v prípade úmrtia svojho jediného biologického rodiča, nebudú môcť byť súdom zverené do osobnej starostlivosti ich druhého, preživšieho biologického rodiča, ale táto novela bude súd viesť k tomu, že nezverí dieťa polosirotu do osobnej starostlivosti druhého preživšieho biologického rodiča a maloletému dieťaťu polosirote neumožní nájsť jeho druhého vhodného biologického rodiča na zverenie dieťaťa do osobnej starostlivosti jedného rodiča, ale bude nútiť súd vymazávať druhého biologického rodiča tým, že súd musí zveriť dieťa polosirotu do náhradnej osobnej starostlivosti otčima, macochy alebo prípadne dúhového rodičia rovnakého pohlavia, ako bol zomretý biologický rodič, a nie do osobnej starostlivosti biologického otca alebo matky a v prípade ich nezáujmu o osobnú starostlivosť jedným rodičom do náhradnej osobnej starostlivosti biologických príbuzných dieťaťa polosiroty, napr. biologický prarodič, biologický súrodenec maloletého polosiroty, alebo súrodenec biologického rodiča maloletého dieťaťa polosiroty, ale núti súd túto polosirotu zveriť do náhradnej osobnej starostlivosti otčima, macochy alebo dúhového rodiča rovnakého pohlavia, ako bol zomretý biologický rodič, na úkor jeho žijúceho biologického rodiča. Preto cieľom návrhu nemá byť legislatívne ukotviť rodinnú patológiu, aby napr. v prípade úmrtia jedného biologického rodiča dieťaťa súd ho nemohol zveriť do osobnej starostlivosti jeho druhého biologického rodiča, ale na úkor biologickej rodiny ho na základe tohto návrhu zveril do náhradnej osobnej starostlivosti otčima, macochy alebo dúhového rodiča rovnakého pohlavia, ako bol zomretý rodič, ale aby súd mohol posúdiť možnosť zveriť dieťa polosirotu do osobnej starostlivosti jeho jediného žijúceho biologického rodiča a v prípade nezáujmu tohto jediného preživšieho biologického rodiča dieťaťa polosiroty o osobnú starostlivosť oň do náhradnej osobnej starostlivosti blízkej osobe v pomere biologickej rodiny a nie v pomere obdobnom, aj keď otčim, macocha alebo dúhový rodič rovnakého pohlavia, ako bol zomretý rodič, žil s dieťaťom a zomretým rodičom v domácnosti. 	Je nespravodlivé, ak tento návrh zákona sa snaží zmeniť platnú právnu úpravu nemorálnym návrhom smerujúcim proti biologickej rodine dieťaťa polosiroty a snaží sa prikázať súdu biologické vzťahy dieťaťa ignorovať a polosirote zakázať vrátiť sa do svojej biologickej rodiny a prikazovať súdu rovno úvahu o nezverení dieťaťa polosiroty do osobnej starostlivosti jeho jediného žijúceho biologického rodiča ani do náhradnej osobnej starostlivosti biologického príbuzenstva, ale zveriť túto polosirotu otčimovi, macoche alebo dúhovému rodičovi rovnakého pohlavia, ako bol zomretý biologický rodič, aj keď napr. o to dieťa polosirotu javí záujem biologický rodič a jeho biologický príbuzný, a po schválení navrhovanej zmeny zákona bude súd v mene Slovenskej republiky preferovať nebiologické príbuzenstvo dieťaťa polosiroty bez ohľadu na jej biologické príbuzenské vzťahy. Národná slovenskej... Národná rada Slovenskej republiky, ak schváli tento návrh zákona, aby deti mohli byť s ohľadom na vzťahovú väzbu maloletého dieťaťa zverené do náhradnej osobnej starostlivosti vychovávateľkám z jasličiek, materských škôlok, školských klubov detí, internátov, opatrovateľkám, učiteľkám zo základných a stredných škôl namiesto toho, aby boli prednostne zverené do osobnej starostlivosti biologickým, aj keď vymazávaným otcom a matkám. Podľa novely zákona o rodine biologický otec, matka bude v prvom kroku pozbavená súdom pri rozvode o svoju osobnú starostlivosť o svoje biologické dieťa a v druhom kroku súd po smrti biologickej matky či otca jeho biologické dieťa nezverí späť do osobnej starostlivosti biologickému vymazanému otcovi alebo matke ani jeho biologickým vymazávaným príbuzným, ale Národná rada Slovenskej republiky týmto chce, aby dieťa bolo zverené do náhradnej osobnej starostlivosti macoche, otčimovi, dúhovému rodičovi rovnakého pohlavia, ako bol zomretý biologický rodič, ktorá bude pokračovať vo vymazávaní už nielen biologického otca, matky dieťaťa, biologických príbuzných dieťaťa zo strany otca, matky, ale začne vymazávať zo života dieťaťa už aj biologických príbuzných zosnulej biologickej matky, otca. Táto problematika sa netýka všetkých, týka sa určitého obmedzeného okruhu ľudí, ale ako tu už bolo spomenuté, áno, je to možno chybou súdneho systému a súdnictva, ale títo ľudia, vymazávaní rodičia alebo vymazaní rodičia proste žiadajú poslancov, aby tento návrh zákona nepodporili. Ďakujem veľmi pekne.